b'\n_START_ARTICLE_\nLiaudies muzika\n_START_PARAGRAPH_\nLiaudies muzika arba liaudies muzikinis folkloras \xe2\x80\x93 liaudies meno \xc5\xa1aka: liaudies kuriami ir atliekami vokaliniai, instrumentiniai ir vokaliniai instrumentiniai k\xc5\xabriniai. Da\xc5\xbenai b\xc5\xabna susijusi su liaudies choreografija, kai kada su teatru ar kitomis liaudies meno \xc5\xa1akomis. Liaudies muzika yra sud\xc4\x97tin\xc4\x97 kiekvienos tautos folkloro dalis. Tai menas, perduodamas i\xc5\xa1 kartos \xc4\xaf kart\xc4\x85.\n_START_SECTION_\nIstorija\n_START_PARAGRAPH_\nLiaudies muzika susiklost\xc4\x97 ikiistoriniais laikais. Egzistuoja neu\xc5\xbera\xc5\xa1yta; d\xc4\x97l i\xc5\xa1 kartos \xc4\xaf kart\xc4\x85 perteikiamos tradicijos atsiranda \xc4\xafvairi\xc5\xb3 variant\xc5\xb3, vyksta kiekybin\xc4\x97 ir kokybin\xc4\x97 atranka. Liaudies muzik\xc4\x85 populiarino liaudies muzikantai \xe2\x80\x93 akynai, aoidai, a\xc5\xa1ikai, griotai, gusanai, menestreliai, skomorochai, \xc5\xa1pylmanai. Liaudies muzika daugiausia kurta valstie\xc4\x8di\xc5\xb3; miesto muzikos folkloras yra v\xc4\x97lesn\xc4\x97s kilm\xc4\x97s. Liaudies muzika visada turi s\xc4\x85saj\xc5\xb3 su darbu, apeigomis arba kitomis \xc5\xbemogaus veiklos sritimis. Liaudies muzikos tematika, \xc5\xbeanrai, menin\xc4\x97s rai\xc5\xa1kos priemon\xc4\x97s labai \xc4\xafvair\xc5\xabs, nes skirtingos jos funkcijos ir j\xc4\x85 k\xc5\xabrusi\xc5\xb3 taut\xc5\xb3 gyvenimo geografin\xc4\x97s, politin\xc4\x97s, ekonomin\xc4\x97s s\xc4\x85lygos bei papro\xc4\x8diai.\n_START_SECTION_\nTipologija\n_START_PARAGRAPH_\nLiaudies muzikoje susiklost\xc4\x97 saviti dermi\xc5\xb3 ir muzikin\xc4\x97s fakt\xc5\xabros tipai, melodikos, temperacijos, ritmikos, harmonijos, muzikin\xc4\x97s formos ypatyb\xc4\x97s; sukurta daug muzikos instrument\xc5\xb3._NEWLINE_Pagal fakt\xc5\xabr\xc4\x85 liaudies muzika b\xc5\xabna monofonin\xc4\x97 (monodin\xc4\x97, unisonin\xc4\x97, antifonin\xc4\x97), burdonin\xc4\x97, heterofonin\xc4\x97, homofonin\xc4\x97 harmonin\xc4\x97 ir polifonin\xc4\x97. Kiekvienos etnin\xc4\x97s grup\xc4\x97s liaudies muzikai, vadinamajam muzikos dialektui, b\xc5\xabdinga savitos menin\xc4\x97s rai\xc5\xa1kos priemon\xc4\x97s; artim\xc5\xb3 muzikos dialekt\xc5\xb3 visuma sudaro etnin\xc4\x99 (\xc5\xa1alies, tautos) muzikos kult\xc5\xabr\xc4\x85. Pagal svarbiausi\xc5\xb3 liaudies muzikos rai\xc5\xa1kos priemoni\xc5\xb3 bendrum\xc4\x85 liaudies muzika jungiama \xc4\xaf dideles etnines muzikines bendrijas._NEWLINE_Visas muzikinis folkloras paprastai skirstomas \xc4\xaf dainuojam\xc4\x85j\xc4\xaf, instrumentin\xc4\xaf ir \xc5\xa1okius._NEWLINE_Liaudies muzika ar jos elementai pla\xc4\x8diai vartojama kompozitori\xc5\xb3 profesional\xc5\xb3 k\xc5\xabryboje, j\xc4\x85 fiksuoja ir tyrin\xc4\x97ja etnomuzikologija ir muzikin\xc4\x97 folkloristika.\n_START_SECTION_\nTautin\xc4\x97s ypatyb\xc4\x97s\n_START_PARAGRAPH_\nAustralijos ir Okeanijos aborigenai i\xc5\xa1laik\xc4\x97 pirmyk\xc5\xa1tei liaudies muzikai b\xc5\xabding\xc4\x85 sinkretizm\xc4\x85 ir archaji\xc5\xa1kum\xc4\x85. J\xc5\xb3 muzikoje vyrauja vienbals\xc4\x97s dainos; melodijos siauro diapazono, re\xc4\x8ditatyvin\xc4\x97s, skanduojamojo pob\xc5\xabd\xc5\xbeio. Vartojami nesud\xc4\x97tingi pu\xc4\x8diamieji (Pano ir nosin\xc4\x97s fleitos), mu\xc5\xa1amieji, kai kada ir styginiai instrumentai. Melodika ir ritmika siejasi su darbo proceso vaizdavimu ir gamtos gars\xc5\xb3 m\xc4\x97gd\xc5\xbeiojimu._NEWLINE_\xc5\xa0iaur\xc4\x97s, Ryt\xc5\xb3 ir Vidurio Azijos taut\xc5\xb3 (paleoazijie\xc4\x8di\xc5\xb3 ir samojed\xc5\xb3, tiurk\xc5\xb3, tungus\xc5\xb3 ir mand\xc5\xbei\xc5\xabr\xc5\xb3 grupi\xc5\xb3 taut\xc5\xb3) liaudies muzikoje gausu pirmyk\xc5\xa1t\xc4\x97s muzikos relikt\xc5\xb3 \xe2\x80\x93 savitos apeig\xc5\xb3 dainos, \xc5\xa1aman\xc5\xb3 u\xc5\xbekeikimai. Dainavimo b\xc5\xabdai pana\xc5\xa1\xc5\xabs \xc4\xaf vaitojim\xc4\x85, spygavim\xc4\x85. Liaudies muzikos instrumentai (vyrauja idiofonai, membranofonai, aerofonai) vartojami da\xc5\xbeniausiai per apeigas, jiems teikiama magi\xc5\xa1ka galia. Sen\xc4\x85sias kin\xc5\xb3, japon\xc5\xb3, kor\xc4\x97jie\xc4\x8di\xc5\xb3, vietnamie\xc4\x8di\xc5\xb3, mongol\xc5\xb3 muzikines kult\xc5\xabras sieja gausiai ornamentuota (da\xc5\xbenai improvizacin\xc4\x97) melodika, anhemitonika ir vokalin\xc4\x97s muzikos monofoni\xc5\xa1kumas. Paplitusi instrumentin\xc4\x97 (r\xc5\xabm\xc5\xb3 ceremonialo, teatro spektakli\xc5\xb3, buitin\xc4\x97) muzika._NEWLINE_Arab\xc5\xb3 ir ind\xc5\xb3 liaudies muzika daugiausia vienbals\xc4\x97, improvizacinio pob\xc5\xabd\xc5\xbeio; pagal kanonizuotas taisykles pl\xc4\x97tojami gaus\xc5\xabs dermi\xc5\xb3, intonacij\xc5\xb3 ir ritmo dariniai sudaro s\xc4\x85lygas reik\xc5\xa1tis atlik\xc4\x97j\xc5\xb3 fantazijai, vis kitaip atlikti t\xc4\x85 pat\xc4\xaf muzikos k\xc5\xabrin\xc4\xaf. B\xc5\xabdinga atlikimo trukm\xc4\x97s, tembr\xc5\xb3, garso i\xc5\xa1gavimo b\xc5\xabd\xc5\xb3 \xc4\xafvairov\xc4\x97, platus daininink\xc5\xb3 balso diapazonas (iki 3 oktav\xc5\xb3)._NEWLINE_Afrikos taut\xc5\xb3 liaudies muzika sinkretin\xc4\x97, susijusi su apeigomis. Ritmika grind\xc5\xbeiama skirtingais ritminiais dariniais, su improvizacijos elementais. Vokalin\xc4\x97 muzika daugiausia vienbals\xc4\x97; intonavimas artimas \xc5\xa1nekamajai kalbai (daugelio Afrikos taut\xc5\xb3 \xc5\xa1neka apima 3, 5 ar net 7 ton\xc5\xb3 diapazon\xc4\x85); dainavimui b\xc5\xabdinga tembro \xc4\xafvairov\xc4\x97, falcetas, glissando, \xc5\xa1\xc5\xabksniai. Gausu instrument\xc5\xb3, ypa\xc4\x8d mu\xc5\xa1am\xc5\xb3j\xc5\xb3._NEWLINE_Piet\xc5\xb3 ir \xc5\xa0iaur\xc4\x97s Amerikos taut\xc5\xb3 liaudies muzika skiriasi sandara ir atlikimo b\xc5\xabdu. Ind\xc4\x97n\xc5\xb3 liaudies muzika sinkretin\xc4\x97, daugiausia apeigin\xc4\x97, grind\xc5\xbeiama anhemitonika; kai kuri\xc5\xb3 etnini\xc5\xb3 grupi\xc5\xb3 (araukanai, inkai, majai) muzika vienbals\xc4\x97 vokalin\xc4\x97, tik actek\xc5\xb3 daugiabals\xc4\x97, visada atliekama su muzikos instrument\xc5\xb3 pritarimu. Ind\xc4\x97n\xc5\xb3 muzikai susiliejus su Europos (ispanai, portugalai, anglai, pranc\xc5\xabzai) ir Afrikos juodaod\xc5\xbei\xc5\xb3 taut\xc5\xb3 muzika, susiklost\xc4\x97 \xc4\xafvair\xc5\xabs kreol\xc5\xb3 ir Amerikos juodaod\xc5\xbei\xc5\xb3 muzikos \xc5\xbeanrai, formos, stiliai._NEWLINE_Europos taut\xc5\xb3 liaudies muzikai b\xc5\xabdingas diatoninis pagrindas, sandaros ir atlikimo tradicij\xc5\xb3 pastovumas, harmoninis m\xc4\x85stymas, reprizi\xc5\xa1kumas; gausu \xc4\xafvairi\xc5\xb3 fakt\xc5\xabros vokalin\xc4\x97s ir instrumentin\xc4\x97s muzikos r\xc5\xab\xc5\xa1i\xc5\xb3, paplit\xc4\x99s dainos \xc5\xbeanras.'